สำนักงานตำรวจแห่งชาติ เตรียมออกข้อบังคับห้ามรถบรรทุกใช้ 3 เส้นทางช่วงสงกรานต์ เพื่อลดความหนาแน่นช่วงการเดินทาง พร้อมบังคับใช้กฎหมายเข้มข้น โดยจับปรับอัตราสูงสุดกับผู้ดื่มแล้วขับ
พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ ประชุมวีดีโอคอนเฟอร์เรนซ์ไปยังตำรวจทั่วประเทศ เตรียมแผนดูแลความปลอดภัยและการจราจร ในช่วงเทศกาลสงกรานต์ปี 2562 พร้อมเปิดเผยว่า เบื้องต้น สำนักงานตำรวจแห่งชาติ จะออกข้อบังคับเจ้าพนักงานจราจร ห้ามรถบรรรทุกสิบล้อขึ้นไป เดินรถบนถนนสายหลัก 3 เส้นทาง ระหว่างวันที่ 11-17 เมษายน ประกอบด้วย ถนนมิตรภาพ ตั้งแต่อำเภอแก่งคอย ถึงอำเภอสีคิ้ว ช่วงทับกวาง-คลองไผ่ / ถนนสาย 304 ช่วงกบินทร์บุรี-ปักธงชัย และเส้นทางอรัญประเทศ-นางรอง โดยจะยกเว้นให้เฉพาะรถบางประเภทที่มีความจำเป็น แต่ต้องขออนุญาตจากเจ้าพนักงานจราจรจังหวัดนั้น ๆ ก่อน หลังพบว่า ช่วงปีก่อนมักประสบปัญหารถบรรทุกน้ำมันเข้ามาในถนนที่ห้าม         นอกจากนี้ จะเตรียมพร้อมเปิดช่องทางพิเศษ ในช่วงการจราจรหนาแน่น เช่น ในพื้นที่จังหวัดสระบุรี ช่วงแก่งคอย-ม่วงเหล็ก ต่อเนื่องถึงช่วงกลางดง จังหวัดนครราชสีมา / เส้นทางช่วงตาพระยา-บุรีรัมย์ / และจุดตัดถนนพหลโยธิน ช่วงจังหวัดนครสวรรค์ โดยจะประสานกับผู้ประกอบการ ขอคืนพื้นผิวการจราจรให้ได้มากที่สุด ก่อนวันที่ 5 เมษายน เนื่องจากคาดการณ์ว่า ประชาชนบางส่วนจะเริ่มทยอยเดินทางออกจากกรุงเทพมหานคร ตั้งแต่วันที่ 6 เมษายน รวมทั้ง ยังคงผ่อนผันให้นั่งท้ายกระบะได้ ยกเว้น ในลักษณะที่อาจก่อให้เกิดอันตราย         รองผู้บัญชาการตำรวจแห่งชาติ ยังเน้นย้ำให้ตำรวจทุกพื้นที่ ปฏิบัติตามข้อสั่งการจากศูนย์อำนวยการความปลอดภัยทางถนน (ศปถ.) ทั้งการบังคับใช้กฎหมายควบคุมเครื่องดื่มแอลกอออล์ อย่างเข้มงวด ห้ามผู้ขับขี่เมาแล้วขับเด็ดขาด หากฝ่าฝืนจนนำไปสู่อุบัติเหตุ ต้องบรรยายฟ้องให้เห็นพฤติกรรมเลินเล่ออย่างร้ายแรง เล็งเห็นผลอันตรายที่จะเกิดขึ้นจากการเมาแล้วขับให้ชัดเจน รวมทั้ง ปรับในอัตราสูงสุดเท่าที่กฎหมายจะกระทำได้         ส่วนพื้นที่จัดงานสงกรานต์ จะต้องเป็นพื้นที่ปลอดเครื่องดื่มแอลกอฮอล์ พร้อมเพิ่มจุดตรวจจุดสกัด มุ่งเน้นลดอุบัติเหตุให้ได้มากที่สุด